ભારતમાં કપિલવસ્તુ નામે નગરની નજીક લુમ્બિની ઉપવનમાં ઇ. પૂ. ૫૬૩માં વૈશાખી પૂર્ણિમાના પવિત્ર દિવસે બુદ્ધનો જન્મ થયો. પિતાનું નામ શુદ્ધોદન અને માતાનું માયાદેવી. તેમના જન્મથી માતાપિતાની ઇચ્છા પૂર્ણ થઇ હોઈ તેમનું નામ સિદ્ધાર્થ પાડવામાં આવ્યું. તેમનું ગોત્રનામ ગૌતમ હોઇ તેઓ એ નામે ઓળખાય છે. રાજ્યના વૈભવશાળી મહેલમાં લગભગ ૨૯ વર્ષ સુધી તેમણે નિવાસ કર્યો. તેમની પત્નીનું નામ યશોધરા તથા પુત્રનું નામ રાહુલ હતું.